CELEX: 32016D0228
Language: bg
Date: 2015-07-14 00:00:00
Title: Решение (ЕС) 2016/228 на Съвета от 14 юли 2015 година относно процедурата за преструктуриране

18.2.2016   
            
            
               BG
            
            
               Официален вестник на Европейския съюз
            
            
               L 41/20
            
         РЕШЕНИЕ (ЕС) 2016/228 НА СЪВЕТА
   от 14 юли 2015 година
   относно процедурата за преструктуриране
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Решение 2009/937/ЕС на Съвета от 1 декември 2009 г. за приемане на Процедурен правилник на Съвета (1), и по-специално член 12, параграф 1 и член 14, параграф 1 от него,
   като има предвид, че:
   
               (1)
            
            
               С член 18, параграф 7 от Регламент (ЕС) № 806/2014 на Европейския парламент и на Съвета от 15 юли 2014 г. за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010 (2) се установява процедура за преструктуриране, чрез която Съветът може да бъде приканен да вземе решение относно приемането на схеми за преструктуриране.
            
         
               (2)
            
            
               Считано от 1 януари 2016 г. Съветът, като действа с обикновено мнозинство въз основа на предложение на Комисията, може да повдигне възражения срещу дадена схема за преструктуриране или да одобри съществена промяна на сумата от Фонда, предвидена в схемата за преструктуриране, приета от Единния съвет за преструктуриране, или да възрази срещу такава промяна в рамките на 24 часа от приемането на схемата за преструктуриране.
            
         
               (3)
            
            
               Актът на Съвета следва да бъде приет чрез писмено гласуване, като се има предвид краткият срок, предвиден в член 18, параграф 7 от регламента. Процедурата за повдигане на възражения срещу дадена схема за преструктуриране или за одобряване на съществена промяна на сумата от Фонда, предвидена в нея, или за възразяване срещу такава промяна, по своята същност е спешна.
            
         
               (4)
            
            
               Поради основания за неотложност Съветът може да разисква и да вземе своето решение въз основа на документи и проекти, съставени на един от езиците, предвидени в действащия езиков режим, както е посочено в член 14, параграф 1 от Процедурния правилник на Съвета. Това следва да не поставя под въпрос задължението да приеме и публикува решението на всички езици, посочени в действащия езиков режим, на по-късен етап.
            
         ПРИЕ НАСТОЯЩОТО РЕШЕНИЕ:
   Член 1
   1.   Когато Съветът трябва да вземе решение въз основа на предложение на Комисията в рамките на член 18, параграф 7 от Регламент (ЕС) № 806/2014, актът на Съвета се приема чрез писмено гласуване.
   2.   Когато приема своето решение, Съветът може да разисква и да взема решения въз основа на документи и проекти, съставени само на английски език.
   Член 2
   Настоящото решение влиза в сила в деня на публикуването му в Официален вестник на Европейския съюз.
   То се прилага от 1 януари 2016 г.
   
      Съставено в Брюксел на 14 юли 2015 година.
      
         
            За Съвета
         
         
            Председател
         
         P. GRAMEGNA
      
   
   
      (1)  ОВ L 325, 11.12.2009 г., стр. 35.
   
      (2)  ОВ L 225, 30.7.2014 г., стр. 1.